哀吟贈蔡子驤女
作者：徐積
朝代：宋

paragraphs: 蔡氏之子，彼仲女者。
考之古今，如仲者寡。
有德之容，有德之性。
所好所習，一出於正。
貌莊而麗，氣溫而醇。
女子之中，而有斯人。
慈良端厚，內敏而重。
終日寡言，亦不戲弄。
字無難易，所見輒識。
不知此女，從何而得。
讀釋氏書，欣然有適。
身之所有，皆出自然。
如何不幸，不假之年。
揚州道中，死於六月。
二十七日，暑氣酷烈。
二十九日，三更大殮。
形神如生，體亦不變。
其氣甚潔，其香甚郁。
附於身者，何用珠玉。
不知此女，而往何處。
杳杳冥冥，雲霞烟霧。
世之所有，則維其常。
若斯人者，獨秀孤芳。
吾於其母，是爲內兄。
哀吟惻惻，慰其死生。